Anne Baastrup (SF), 2004-01-30:
Jeg takker for debatten.
Jeg takker ikke for afvisningen, men det er vigtigt, at vi hele tiden får sat børnenes rettigheder på dagsordenen.
Det, der jo er meget interessant med de indvendinger, der har været, er for det første, at det er unødvendigt: Vores lovgivning gennemgås systematisk med henblik på at kontrollere, om børnekonventionen overholdes. Fru Birthe Rønn Hornbech spurgte på et tidspunkt: Er der retsregler, hvor vi mangler at overholde børnekonventionens regler?
Ja, det er der.
Artikel 12, der giver barnet ret til at bestemme over eget liv, er ikke gennemført.
Efter en voldsom diskussion fik vi gennemført, at barnet skal høres i forbindelse med anbringelsen.
Men når et barn er anbragt uden for eget hjem, har det ingen muligheder for at klage over anbringelsesstedet eller at klage over den måde, barnet bliver behandlet på, eller andet.
Det håber jeg at socialministeren nu vil være med til, men det er ét eksempel. Sidste år havde jeg et andet eksempel som ordfører for SF, nemlig spørgsmålet om, i hvilket omfang børn må udtale
sig i forbindelse med samværssager
Hvis fru Birthe Rønn Hornbech havde deltaget i en høring, som Børnerådet holdt, hvor man bl.a. interviewede en lang række børn om, hvordan det var at være skilsmissebarn, var det tilbagevendende problem for dem, at de ikke havde lov til selv at sige noget.
Derudover er jeg helt overbevist om, at hvis vi havde fået inkorporeret børnekonventionen i dansk retspraksis, havde vi ikke haft den her diskussion gennem så mange år om unge, der opholder sig i fængsler.
Der er noget andet, som også er interessant, når man taler om børnekonventionen og spørger: Hvorfor skal den inkorporeres?
Er der nogen her i salen, der kunne drømme om at sige, at den europæiske menneskerettighedskonvention ikke skulle inkorporeres i dansk ret?
Børnekonventionen er efter min bedste overbevisning en generel konvention, som omfatter alle under 18 år i Danmark.
Det er nogle særlige rettigheder, disse børn får, som er specifikt rettet mod børns problemer, sammenlignet med den europæiske menneskerettighedskonvention.
Det er da et argument i sig selv.
Hvorfor skal børnene ikke være beskyttet af en international konvention, der er lavet med henblik på at beskytte børn?
Den er godkendt af 191 lande; Somalia har også godkendt den.
Hvorfor skal vi i Danmark ikke tage skridtet videre og inkorporere den?
Det, der skal ske, er jo ikke noget specielt.
Der er ikke noget specielt, der mangler.
Der har været diskussioner om, hvorvidt vi skal have et klageorgan. Folketingets Ombudsmand har i dag muligheden for at tage sager, hvor børn klager.
Det vil sige, at vi formelt har et klagesystem.
Det er ikke godt nok.
Jeg tror, at han har haft tre sager inden for de sidste 20 år eller noget i den stil.
Der er et lille afsnit i en af hans bøger, hvor han beskriver det system.
Men formelt er det i hvert fald på plads.
Reelt synes vi i SF, at vi enten skal tage Kristendemokraternes forslag om en børneombudsmand, eller at Børnerådet skal have udvidet sine beføjelser.
Vi skal have en eller anden form for klagesystem.
Derudover går kritikken af børnekonventionen på, at det er vage og elastiske bestemmelser, i det omfang de ikke er klare rettighedsgivende, for langt de fleste er rettighedsgivende.
Så vil jeg spørge folketingsmedlemmerne, om de ikke også mener, at den gamle bistandslovs § 69 var vag og elastisk.
Den kunne i hvert fald ikke anvendes over for domstolene af den enkelte forælder.
Der stod, at der skulle være et tilstrækkeligt antal daginstitutionspladser.
Det var ikke muligt at få det vurderet af de danske domstole.
Er der nogen, der har anfægtet den?
Højrefløjen har i hvert fald ikke på noget tidspunkt ønsket at støtte SF, når vi har foreslået, at det skulle være præcist med bistandslovens § 69.
Jeg ved ikke, hvad den hedder i serviceloven i dag.
Det, det handler om nu, er, at vi skal fastholde debatten om børns rettigheder.
En af de grundlæggende forudsætninger for, at man kan sige, at Danmark har en aktiv udviklende børnepolitik, er rent faktisk, at man tilslutter sig de internationale regler på området.
Jeg husker tydeligt den debat, vi havde, op til børnekonventionen blev lavet.
Schlüter ville jo ikke være med. Den forhenværende statsminister, hr. og statsminister hr. Poul Schlüter - hvor mange gange skal man sige hr.? - ville jo ikke være med til at ratificere børnekonventionen. Det var da kun et pres fra et flertal i Folketinget på daværende tidspunkt, der gjorde, at Danmark ratificerede den relativt hurtigt.
Så synes jeg også, det er interessant, at de danske domstole ikke anvender børnekonventioner og de andre konventioner i samme takt, som de anvender den europæiske menneskerettighedskonvention.
Jeg nævnte over for ministeren efter ministerens tale, at man i 158 sager ved domstolene har anvendt den europæiske menneskerettighedskonvention, hvorimod man i Inkorporeringsudvalgets behandling kun har anvendt konventionen 12 gange.
Så alt i alt synes jeg stadig væk, at det er en rigtig, rigtig god idé, at vi får inkorporeret børnekonventionen, og som jeg kan tælle mig frem til det, vil det jo også kunne ske efter næste valg.